Lahden kiertotalousjulistus

Lahden seutu on kansainvälisesti tunnettu ympäristöosaamisen ja cleantech-liiketoiminnan keskittymä. Lahti on saanut huomiota mm. jätehuollon edelläkävijäratkaisuista, puhtaan teknologian markkinoinnista ja kansainvälistymisestä, vesiensuojelun edistämisestä sekä alueen kunnianhimoisista ilmastotavoitteista. Kansainväliset ympäristösopimukset ja -tavoiteohjelmat (Pariisin ilmastosopimus, EU:n kiertotalouspaketti, YK:n Agenda 2030) asettavat yhä enemmän painoarvoa fossiilisista polttoaineista ja luonnonvarojen kulutuksesta irrottautuvalle taloudelle. Suomi on saanut hyvät arviot cleantech-toiminnan innovaatiokyvystä (Global Cleantech Innovation Index 2014), mutta ensireferenssien puute kotimarkkinoilla hidastaa kaupallistamiskehitystä. Innovatiiviset julkiset hankinnat voivat olla siten merkittävässä asemassa kiertotalouteen siirtymisessä. EU:n tavoitteena on siirtyä kohti kiertotaloutta, jossa materiaalit ja arvo kiertävät ja tuotteille luodaan lisäarvoa palveluilla sekä älykkyydellä.

Lahden seudun tavoitteena on rakentaa kansainvälisesti kiinnostava ja nopeasti reagoiva kiertotalouden kehitysalue. Kiertotalouteen siirtyminen on keskeisessä osassa Lahden kaupungin huhtikuussa hyväksytyssä uudessa strategiassa, alueen opetuksen ja tutkimuksen painopisteissä sekä Lahden kansallisessa ja kansainvälisessä kaupunkien välisessä yhteistyössä.

**Me allekirjoittajat sitoudumme:**

* 1. Toteuttamaan julkiset hankinnat ja investoinnit huomioiden kiertotalouden tarjoamat vaihtoehtoiset ratkaisut.
	2. Selvittämään kiertotaloustoiminnan teollisen mittakaavan arvoketjut ja paikalliset tuotekehitys- sekä tutkimusmahdollisuudet.
	3. Kehittämään uutta liiketoimintaa resurssitehokkuuden, tuotteiden ja materiaalien uusiokäytön, korjauksen ja huollon aloille.
	4. Säilyttämään Lahden kaupunkiseudun edelläkävijäasema jätteiden lajittelussa ja kierrätyksessä, sekä kehittämään tähän liittyviä uusia mahdollisuuksia.

Lahdessa 10.5.2016 Smart Cities in Smart Regions konferenssissa,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Jyrki Myllyvirta, Lahden kaupunginjohtaja Jukka Rantanen, Ladec tj.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Tuula Honkanen, Päijät-Hämeen Jätehuollon tj. Outi Kallioinen, Lahden ammattikorkeakoulun rehtori

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Martti Lipponen, Lahti Aquan tj.